教授李夢符惠宣聖畫像用韵奉酬
作者：陳傅良
朝代：宋

paragraphs: 一藝必有師，尚論襄與夔。
一國必有師，尚論管與伊。
信知師道尊，分與君父夷。
吁嗟文王沒，斯文屬之誰。
微言二十篇，論次自學而。
傳之者顔曾，其後則子思。
方當周之衰，諸子出怪奇。
王公各師承，一語可觧頤。
見之擁篲迎，不見嚬其眉。
孟子獨推尊，是惟聖之時。
苟不本孔氏，皆放其淫詞。
於是尊孔孟，誕作百世師。
自非戎翟秦，孰背此道馳。
本朝郡爲學，薄海尸祝之。
往往屈萬乘，降升廟庭垂。
我作暮春堂，魯論以自隨。
扁題落天上，鬼遁蛟龍移。
江山護昭回，誰敢或訕嗤。
中有夫子像，來從魯家兒。
廣文以遺我，溫厲尚可追。
吾今得吾師，下視衆說卑。
世世萬子孫，永此巢一枝。